Document ID: 32014D0187

KOMISJONI RAKENDUSOTSUS,
3. aprill 2014,
millega muudetakse otsust 2009/821/EÜ seoses piirikontrollipunktide loetelu ja süsteemi TRACES kuuluvate veterinaarasutuste loeteluga
(teatavaks tehtud numbri C(2014) 2094 all)
(EMPs kohaldatav tekst)
(2014/187/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 20 lõikeid 1 ja 3,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (2) eriti selle artikli 6 lõike 4 teise lõigu teist lauset ja lõiget 5,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (3) eriti selle artikli 6 lõiget 2,
ning arvestades järgmist:
(1)
Komisjoni otsuses 2009/821/EÜ (4) on sätestatud loetelu piirikontrollipunktidest, mis on heaks kiidetud kooskõlas direktiividega 91/496/EMÜ ja 97/78/EÜ. See loetelu on esitatud otsuse 2009/821/EÜ I lisas.
(2)
Hispaanialt ja Portugalilt saadud teadete kohaselt tuleks muuta kandeid Hispaanias Madridi ja Tenerife Sur'i lennujaamas asuvate piirikontrollipunktide ning Portugalis Porto lennujaamas ning Ponta Delgada sadamas ja lennujaamas asuvate piirikontrollipunktide kohta loetelus, mis on sätestatud otsuse 2009/821/EÜ I lisas.
(3)
Nõukogu otsuses 2011/408/EL (5) on sätestatud sanitaarkontrolli lihtsustatud eeskirjad ja menetlused kalandustoodete, kahepoolmeliste molluskite, okasnahksete, mantelloomade ja meritigude, nende kõrvalsaaduste ning kõnealustest kõrvalsaadustest saadud toodete suhtes, mis on pärit Gröönimaalt või mis on esmalt viidud kolmandatest riikidest Gröönimaale ja seejärel imporditud Gröönimaalt liitu. Kõnealuse otsuse artiklis 5 on esitatud üksikasjalikud nõuded kõnealuste toodete veterinaarkontrolli tegemiseks piirikontrollipunktides ning sätestatud, et Gröönimaa heakskiidetud piirikontrollipunktide loetelu tuleb lisada liikmesriikide selliste piirikontrollipunktide loetelusse, mis on heaks kiidetud kooskõlas direktiividega 91/496/EMÜ ja 97/78/EÜ.
(4)
Komisjoni siseauditi talitusena (mida varem nimetati komisjoni järelevalvetalituseks) tegutsev Toidu- ja Veterinaaramet korraldas auditi Gröönimaa esitatud kahes piirikontrollipunktis ja andis seejärel Gröönimaale mõne soovituse. Gröönimaa reageeris neile soovitustele nõuetekohaselt, esitades vastava tegevuskava, ning kõnealused kaks piirikontrollipunkti tuleks lisada otsuse 2009/821/EÜ I lisas esitatud loetellu.
(5)
Kuna impordikontrolli lihtsustatud eeskirjad ja menetlused kehtivad üksnes teatavate toodete puhul, tuleks otsuse 2009/821/EÜ I lisas esitatud erimärkuste juurde lisada joonealune märkus kalandustoodete, kahepoolmeliste molluskite, okasnahksete, mantelloomade ja meritigude, nende kõrvalsaaduste ning kõnealustest kõrvalsaadustest saadud toodete kohta.
(6)
Toidu- ja Veterinaaramet korraldas 2011. aasta novembris auditi Itaalia piirikontrollipunktides ja esitas seejärel kõnealusele liikmesriigile mitu soovitust. Itaalia reageeris neile soovitustele nõuetekohaselt, esitades vastava tegevuskava ning muutes Livorno-Pisa, Trieste ja Venezia sadama piirikontrollipunktide heakskiidukategooriaid; seega tuleks kandeid kõnealuse liikmesriigi kohta otsuse 2009/821/EÜ I lisas esitatud loetelus vastavalt muuta.
(7)
Madalmaad on teatanud, et Rotterdami sadama piirikontrollipunktis on avatud uus kontrollikeskus. Otsuse 2009/821/EÜ I lisas sätestatud loetelus esitatud kandeid kõnealuse liikmesriigi kohta tuleks vastavalt muuta.
(8)
Otsuse 2009/821/EÜ II lisas on sätestatud keskasutuste, piirkondlike ja kohalike asutuste loetelu ühtses veterinaariaalases elektroonilises süsteemis (TRACES).
(9)
Euroopa Ülemkogu otsuse 2012/419/EL (6) kohaselt ei ole Mayotte alates 1. jaanuarist 2014 enam ülemeremaa või -territoorium, vaid liidu äärepoolseim piirkond ELi toimimise lepingu artikli 349 tähenduses. Seega tuleks Prantsusmaa kohalikke asutusi käsitlevaid kandeid otsuse 2009/821/EÜ II lisas vastavalt muuta.
(10)
Seepärast tuleks otsust 2009/821/EÜ vastavalt muuta.
(11)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2009/821/EÜ I ja II lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 3. aprill 2014

Labels: 3
18
15
6